奉和襲美太湖詩二十首 明月灣
作者：陸龜蒙
朝代：唐

paragraphs: 昔聞明月觀，祗傷荒野基。
今逢明月灣，不值三五時。
擇此二明月，洞庭看最奇。
連山忽中斷，遠樹分毫釐。
周迴二十里，一片澄風漪。
見說秋半夜，淨無雲物欺。
兼之星斗藏，獨有神仙期。
初聞鏘鐐跳，積漸調參差。
空中卓羽衛，波上停龍螭。
蹤舞玉煙節，高歌碧霜詞。
清光悄不動，萬象寒咿咿。
此會非俗致，無由得旁窺。
但當乘扁舟，酒甕仍相隨。
或徹三弄笛，或成數聯詩。
自然瑩心骨，何用神仙爲。